
Különböző anyagokkal bevont Lactobacillus salivarius mikrokapszulák összehasonlító jellemzése és életképességük vizsgálata

A probiotikus baktériumtörzseknek számos jótékony hatása ismert az emberi szervezetre nézve, többek között segítenek fenntartani a bélnyálkahártya épséget, szabályozzák a szervezet pH-ját, valamint csökkentik a gyulladásos folyamatokat kialakulását. Ezekből kifolyólag egyre inkább elterjedtté váltak az olyan funkcionális élelmiszerek, amelyek probiotikumokat tartalmaznak. Azonban, ahhoz, hogy a probiotikus baktériumok kifejtsék jótékony hatásukat, a felhasználás helyére megfelelő mennyiségű (106-107 TKE/g) életképes sejtnek el kell jutni és elszaporodni. Az élő sejtek védelmére megfelelő megoldást nyújthat a mikrokapszulázás, amely során a bevonóanyag védelmet biztosít a külső környezeti hatások ellen. Az egyik legelterjedtebb módszer az extrúziós technika, amely során a sejteket különböző hidrokolloid oldatba szuszpendálják, majd az elegyet egy fecskendőn keresztül térhálósító oldatba csepegtetik.

A kutatómunkám során a Lactobacillus salivarius HA-118 sejteket különböző hidrokolloid (Na-alginát, Na-alginát – rezisztens keményítő, Na-alginát – guar gumi – rezisztens keményítő, ĸ-karragén – szentjánoskenyér-gumi – rezisztens keményítő) alapú gyöngyökbe kapszuláztam extrúziós módszerrel. Vizsgálni kívántam a kapszulázási hatékonyságok, és a kapszulázott sejtek életképességét különböző környezeti hatások mellett: emésztőrendszeri körülmények, 60 °C-os hőkezelés, valamint fermentált szilvalében való tárolás során.

Mindegyik alkalmazott hidrokolloid oldat megfelelő kapszulázóanyagnak bizonyult. A Na-alginát – guar gumi – rezisztens keményítő megfelelő védelmet biztosított a sejteknek az emésztőrendszeri körülmények mellett. A hőkezelési vizsgálat során a ĸ-karragén – szentjánoskenyér-gumi – rezisztens keményítő elegy bizonyult a legellenállóbbnak. A fermentált szilvalében való tárolás során szintén a Na-alginát – guar gumi – rezisztens keményítő kapszuláknak volt a legnagyobb az ellenálló képessége.

Az eredmények alapján javasolt további vizsgálatok elvégzése, például olyan hidrokolloid anyag keresése, amely, mind az emésztőrendszeri, mind a hőkezelési vizsgálat során megfelelő védelmet nyújthat a sejteknek. Valamint a probiotikus sejtek tárolásával kapcsolatos kísérletek, a sejtek hűtve tárolása, ami potenciálisan növelheti a sejtek túlélésének arányát.



